google/wiki40b huggingface dataset:
Δυστυχώς επτωχεύσαμεν

Η φράση Δυστυχώς επτωχεύσαμεν αποτελεί μια ιστορική αναφορά που αποδίδεται στον πρωθυπουργό της Ελλάδας, Χαρίλαο Τρικούπη. Ο Τρικούπης λέγεται πως χρησιμοποίησε τη φράση σε ομιλία του στη Βουλή στις 10 Δεκεμβρίου του 1893, αναφερόμενος στην οικονομική κατάσταση του κράτους και την αδυναμία του να αποπληρώσει το δημόσιο χρέος του.  Η Κυβέρνησή του κήρυξε πτώχευση, η οποία και επέφερε την επιβολή του Διεθνούς Οικονομικού Ελέγχου σε βάρος της Ελλάδας. Έκτοτε, η φράση αυτή χρησιμοποιείται για να δηλώσει αποτυχία, τόσο για οικονομικά θέματα όσο και για γενικότερους λόγους. 
Αν και θεωρείται πως η φράση λέχθηκε από το βήμα της Βουλής, αμφισβητείται πως χρησιμοποιήθηκε από τον Τρικούπη στην ομιλία του, καθώς από τα πρακτικά της Βουλής δεν προκύπτει κάτι τέτοιο. Διάφορες άλλες μαρτυρίες, (όπως η μαρτυρία του Ανδρέα Συγγρού στα Απομνημονεύματά του, που αναφέρει πως άκουσε εκείνη την μέρα τον Τρικούπη να προφέρει την φράση στην ομιλία του), αναφέρουν πως η φράση ελέχθη κανονικά από αυτόν, αλλά χωρίς να είναι ξεκάθαρο αν ειπώθηκε στη Βουλή ή εκτός αυτής.
Στη πραγματικότητα η φράση αυτή λέχθηκε από τον Χ. Τρικούπη την παραπάνω ημερομηνία από του βήματος της Βουλής (Παλαιά Βουλή), όχι όμως απευθυνόμενος προς το Σώμα της Βουλής ως επίσημη διακήρυξη, αλλά "εν τη ρύμη του λόγου" του, αναφέροντας "εν παρόδω" στις αναγκαίες προς τους δανειστές διαπραγματεύσεις, που πίεζαν απροκάλυπτα τον οικονομικό έλεγχο της Ελλάδας,  "ότι πρέπει να λαλήσωμεν προς αυτούς επτωχεύσαμεν δυστυχώς κ.λπ.
Η αντιπολίτευση όμως εκμεταλλευόμενη κομματικά τη φράση αυτή παράστησε τον πρωθυπουργό να κηρύσσει με αυτήν επίσημα από του βήματος της Βουλής τη χρεωκοπία της Ελλάδας. Τη θέση αυτή υιοθέτησαν και όλα σχεδόν τα έντυπα της εποχής σε σημείο που να δημιουργήσουν ακόμα και απαγοητευτική εντύπωση στους οπαδούς του Χ. Τρικούπη. Η προπαγάνδα αυτή το πόσο ευνόησε υπέρμετρα την τότε αντιπολίτευση διαφαίνεται από τον ειρωνικό σκωπτικό χαρακτήρα που αποδόθηκε σ΄ αυτήν και που χρησιμοποιήθηκε ομοίως μυριάδες φορές με συνέπεια να παραμείνει ιστορική μέχρι σήμερα.
Παρόμοια επίσης φράση, ελαφρά παραλλαγμένη, χρησιμοποίησε και ο Ελευθέριος Βενιζέλος, όταν με την φράση του «τελικώς επτωχεύσαμεν» τον Μάιο του 1932, η κυβέρνησή του θα κηρύξει για άλλη μια φορά πτώχευση της Ελλάδας, κάτω από το υψηλό χρέος του εξωτερικού δανεισμού, επικαλούμενος ακόμη και τη Μικρασιατική Καταστροφή, που είχε σημειωθεί δέκα χρόνια πριν, αλλά και τη διεθνή οικονομική ύφεση από το Κραχ του 1929, ενώ στην πραγματικότητα ήταν συσσώρευση πολλών χρεών μαζί από την αρχή του αιώνα.
Αργυρός Κώδικας

Ιστορικό

Σύμφωνα με τους εκκλησιαστικούς ιστορικούς Φιλοστόργιο, Θεοδώρητο, Σωζομενό και Σωκράτη, ο Ουλφίλας το έτος 341 μ.Χ αναδεικνύεται  Επίσκοπος των Γότθων από τον Αρειανό επίσκοπο Ευσέβιο της Νικομήδειας. Αυτός  εργάσθηκε με ζήλο για τον εκχριστιανισμό των ομοφύλων του Γότθων και για τον λόγο αυτό χρειάστηκε να εφεύρει το γοτθικό αλφάβητο. Εκτός των άλλων μετέφρασε  με επιτυχία από το ελληνικό κείμενο της Καινής Διαθήκης τα τέσσερα ευαγγέλια στη γοτθική γλώσσα. Αυτή η μετάφραση σώζεται σήμερα στον αργυρό κώδικα οποίος στην αρχή  περιείχε 300 φύλλα  αλλά σήμερα υπάρχουν μόνο τα 187 και εμπεριέχονται με την σειρά τα ευαγγέλια των Ματθαίου, Ιωάννη, Λουκά και Μάρκου.
Σιονγκ-νου

Σύντομη ιστορία

Το 209 π.Χ., ο Μοντού σαν-γιου ένωσε τις νομαδικές φυλές των στεπών βόρεια της Κίνας στην πρώτη μεγάλη αυτοκρατορία της στέπας. Σύντομα η ισχυρή κινεζική δυναστεία των Χαν τούς κατέβαλε φόρο υποτέλειας. Από το 133 π.Χ. ο Κινέζος αυτοκράτορας Ου υιοθέτησε επιθετική πολιτική επεκτείνοντας την κινεζική επιρροή δυτικά και νότια. Γύρω στο 50 μ.Χ., μετά τον δεύτερο εμφύλιο των Σιονγκ-νου, οι Νότιοι Σιονγκ-νου υποτάχθηκαν στην Κίνα ενώ οι Βόρειοι Σιονγκ-νου παρέμειναν ανεξάρτητοι. Γύρω στο 100 μ.Χ., οι Σιονγκ-νου είχαν αντικατασταθεί από τους Σιανμπέι. Υπολείμματα των Σιονγκ-νου παρέμειναν στα βόρεια σύνορα της Κίνας, και την περίοδο γύρω στο 250-450 μ.Χ. σχημάτισαν μικρής διάρκειας ζωής δυναστικά κράτη στη Βόρεια Κίνα.

Θεωρίες τουρανικής καταγωγής

Από τις αρχές του 19ου αιώνα, οι επιστήμονες έχουν προτείνει ποικίλες γλωσσικές οικογένειες ή υποομάδες γλωσσικών οικογενειών ως συγγενείς της γλώσσας των Σιονγκ-νου. Κάποιες πηγές ισχυρίζονται ότι οι ελίτ ήταν πρωτοτουρκικές, ενώ οι υπόλοιποι Σιονγκ-νου πρωτοουννικής καταγωγής.
Επίσης, η Κινεζική Ιστορία των Βόρειων Δυναστειών του 7ου αιώνα π.Χ. και το "Βιβλίο των Τζόου" (κινεζικό ιστορικό κείμενο), μια επιγραφή σε μια ιρανική γλώσσα, τη Σογδιανή, αναφέρει ότι οι Τούρκοι ήταν υποσύνολο των Ούννων.

Θεωρίες ιρανικής καταγωγής

Μεταξύ επιστημόνων που πρότειναν ιρανική καταγωγή για τους Σιονγκ-νου είναι ο Χ.Ο. Μπέιλυ (1985) και ο Γιάνος Χαρμάττα (1999), που πιστεύουν ότι η συνομοσπονδία των Σιονγκ-νου αποτελείτο από 24 φυλές, ελέγχοντας μια νομαδική αυτοκρατορία με ισχυρή στρατιωτική οργάνωση, και ότι οι "πιστές σε αυτούς φυλές και βασιλιάδες (σαν-γιου) είχαν ιρανικά ονόματα και όλες οι λέξεις που αναφέρουν οι Κινέζοι μπορούν να εξηγηθούν από μια ιρανική γλώσσα Σάκα. Είναι δε ακριβώς γι΄ αυτό καθαρό ότι η πλειοψηφία των φυλών της συνομοσπονδίας μιλούσε μια ανατολική ιρανική γλώσσα". Ο Γιανκόφσκι συμφωνεί επίσης με αυτόν τον ισχυρισμό.
Γκιόζ Τεπέ

Το Γκιόζ Τεπέ ή Γκιόζτεπε είναι παραλιακό προάστιο της Σμύρνης που βρίσκεται νοτιότερα της πόλης. Στο πρώτο ήμισυ του 19ου αιώνα ο Σμυρναίος λόγιος Ικέσιος Λάτρης προσπάθησε να καθιερώσει το εξελληνισμένο όνομα Ενόπη, αντί του τουρκικού το οποίο και χρησιμοποιήθηκε ευρύτατα από τη Σμυρναϊκή ελληνική δημοσιογραφία καθώς και σε επίσημα κοινοτικά έγγραφα, αν και ο λαός εξακολούθησε να χρησιμοποιεί την τουρκική ονομασία.
Πριν την ανταλλαγή πληθυσμών η Ενόπη κατοικούνταν αποκλειστικά από ελληνογενές στοιχείο.
810 Άτοσσα

Φυσικά χαρακτηριστικά

Η μέση διάμετρος της `Ατοσσας είναι άγνωστη, όπως και ο φασματικός τύπος της. Η Άτοσσα περιστρέφεται γύρω από τον εαυτό της μία φορά κάθε 4 ώρες και 23 λεπτά.
Αθλητική Ένωση Γιάννενα

Ίδρυση

Ιδρύθηκε το 2004 από τη συγχώνευση του Ολυμπιακού Πανηπειρωτικού Α.Σ. (πρώην Α.Ο. Ολυμπιακός Βοτανικού Ιωαννίνων), που αγωνιζόταν στη Δ΄ Εθνική και του ΑΟ Σταυρακίου (που αγωνιζόταν στην Β΄ Ερασιτεχνική της ΕΠΣ Ηπείρου και με την ονομασία ΑΟΣ-ΠΑΣ 2000). Οι συγχωνευμένοι σύλλογοι "επανιδρύθηκαν" αργότερα,το 2009 είχαμε την εμφάνιση του «Α.Ο. Σταυρακίου 2009» και το 2012 τον «Α.Σ. Ολυμπιακός Βοτανικού».

Εθνικά πρωταθλήματα

Η Α.Ε. Γιάννενα με την πρώτη παρουσία της στη Δ΄Εθνική 2004-05 κέρδισε την άνοδο για τη Γ' Εθνική της περιόδου 2005-06 στην οποία αγωνίστηκε ως το 2007-08. Το 2008-09 υποβιβάστηκε κι από τη Δ' Εθνική στο πρωτάθλημα της Ε.Π.Σ. Ηπείρου

Έμβλημα

Το έμβλημα της ΑΕ Γιάννενα είναι το σύμβολο της Δωδώνης και ο αυτοκράτορας Ιουστινιανός.

Εγκαταστάσεις

Οι εγκαταστάσεις της ΑΕ Γιάννενα βρίσκονταν στο Σταυράκι Ιωαννίνων.

Κύπελλο Ελλάδος

Η ΑΕ Γιάννενα έχει 3 παρουσίες στο κύπελλο Ελλάδος.
Το 2005-06 αποκλείστηκε στον πρώτο γύρο εντός έδρας από την Ένωση Θράκης με 1-4.
Το 2006-07 πέρασε στην πρώτη φάση την Παναχαική με νίκη εντός έδρας με 1-0.Στον Β γύρο αποκλείστηκε εντός έδρας από τον Θρασύβουλο με 0-2.
Το 2007-08 αποκλείστηκε στον πρώτο γύρο από την Ένωση Θράκης εκτός έδρας με ήττα 1-0.

Διακρίσεις

Πρωτάθλημα Δ εθνικής:1 (2004-05)
Κύπελλο ΕΠΣΗΠ:1 (2004-05)
Πρωτάθλημα Γ κατηγορία ΕΠΣΗΠ:1 (2015-16)
Σούπερ καπ Γ κατηγορίας ΕΠΣΗΠ (άτυπα):1 (2015-16)
Θεοδώρα Κομνηνή της Σουηβίας

Βιογραφία

Ο πατέρας της απεβίωσε το 1142. Το 1147 ο Κορράδος Γ' Χοενστάουφεν πέρασε με το στρατό του από την Κωνσταντινούπολη για τη Β' Σταυροφορία. Εκεί ο Αυτοκράτορας Μανουήλ Α΄ Κομνηνός έδωσε την ανιψιά του Θεοδώρα ως σύζυγο στον ετεροθαλή αδελφό τού Κορράδου Γ', τον Ερρίκο Β' Μπάμπενμπερκ. Η μητέρα τους Αγνή Σαλίων είχε παντρευτεί πρώτα τον Φρειδερίκο Α' δούκα της Σουαβίας και έπειτα το Λεοπόλδο Γ' μάργραβο της Αυστρίας. Ο γάμος της Θεοδώρας και του Ερρίκου Β' έγινε στην Κωνσταντινούπολη. Ο Ερρίκος Β' ήταν δούκας της Βαυαρίας, παλατινός κόμης του Ρήνου και μάργραβος (αργότερα δούκας) της Αυστρίας. Η πρώτη σύζυγος του Ερρίκου Β' είχε αποβιώσει το 1143 χωρίς παιδιά. Με τη δεύτερη σύζυγό του Θεοδώρα έκαναν τρία παιδιά. Η Θεοδώρα απεβίωσε το 1184. Ο τάφος της βρίσκεται στην Κρύπτη του Schottenstift, μοναστήρι στην καρδιά της Βιέννης,του οποίου υπήρξε κτήτορας του, μαζί με τον σύζυγο της.

Απόγονοι

Ο δισεγγονός τους θα είναι ο τελευταίος Μπάμπενμπερκ. Αργότερα το δουκάτο της Αυστρίας θα περιέλθει στους Αψβούργους και πιο μετά με επιγαμία με απόγονο της Θεοδώρας Κομνηνής, οι Αψβούργοι θα γίνουν απόγονοι του Ιωάννη Β' Κομνηνού. Με αυτό το δεδομένο θα διεκδικήσουν μετά το 1453 τον τίτλο του Αυτοκράτορα των Ρωμαίων και έμβλημα τους, για την Αυστρία, θα κάνουν τον δικέφαλο αετό.
Αντώνιος Ντεντιδάκης

Συγγενείς και σπουδές

Ο πατέρας του ήταν πρόεδρος του Δικηγορικού Συλλόγου στη γενέτειρά του και ο θείος του, Παύλος Ντεντιδάκης ήταν επί πολλά χρόνια δήμαρχος Πειραιά και υπουργός. Σπούδασε Νομικά στο πανεπιστήμιο των Αθηνών.

Πολιτική καριέρα

Εξελέγη για πρώτη φορά βουλευτής Πειραιά στις εκλογές του 1974 με την Ένωση Κέντρου- Νέες Δυνάμεις. Εν συνεχεία έγινε μέλος της ΕΔΗΚ και με το κόμμα αυτό κατήλθε υποψήφιος στις εκλογές του 1977, κατά τις οποίες δεν εξελέγη. Την ίδια χρονιά (1977) προσχώρησε στο ΠΑΣΟΚ.
Στις εκλογές του 1981 ο Ντεντιδάκης εκλέγεται στην εκλογική περιφέρεια Α΄ Πειραιά και Νήσων και επανεκλέγεται συνεχώς ως το 1996 (οι τελευταίες εκλογές που κέρδισε ήταν εκείνες του 1993).  Στις 18 Νοεμβρίου 1988 διορίζεται από τον Ανδρέα Παπανδρέου ως  αναπληρωτής υπουργός Εμπορικής Ναυτιλίας και υπηρετεί στη θέση αυτή ως τις 17 Μαρτίου 1989.
Το Μάρτιο του 1989 διορίζεται υπουργός Εμπορικής Ναυτιλίας και υπηρετεί στο αξίωμα αυτό από τις 17 Μαρτίου 1989 έως τις 2 Ιουλίου 1989.
Το 1990 υπηρέτησε ως γραμματέας του Κοινοβουλευτικού Τομέα Εργασίας, αρμόδιος του τομέα Ναυτιλίας του ΠΑΣΟΚ. 
Στις δημοτικές εκλογές του 1998 κατήλθε ως ανεξάρτητος υποψήφιος στο Δήμο Πειραιά, χωρίς να καταφέρει να εκλεγεί.
Alfa Romeo 4C

Βασικά στοιχεία

Το αυτοκίνητο σχεδιάστηκε από το Centro Stile Alfa Romeo (Style Centre) και αναπτύχθηκε από την Alfa Romeo. Το σασί αποτελείται από μια κεντρική μπανιέρα απο ίνες άνθρακα (carbon fibre tub), με υποπλαίσια αλουμινίου μπροστά και πίσω. Η κεντρική αυτή μπανιέρα απο ανθρακονήματα, παράγεται από την TTA (Tecno Tessile Adler) στην Airola, ως κοινοπραξία μεταξύ της Adler Plastics και της Lavorazione Materiali COMPOSITI. Τα ανθρακονήματα που συνθέτουν το σασί, κόβονται χρησιμοποιώντας τεχνολογία CNC.
Το σύνολο του πλαισίου μονοκόκ από ανθρακονήματα (δομής «μπανιέρα») από το αυτοκίνητο ζυγίζει μόλις 65 κιλά. Εμπρός και πίσω από αλουμίνιο, τα υποπλαίσια ενώνονται με την μπανιέρα, και μαζί με τις ενισχύσεις οροφής και στήριξης κινητήρα, δίνοντας έτσι στο αυτοκίνητο ένα συνολικό βάρος μόλις 895 κιλά. Η 4C έχει ένα ενιαίο σώμα από ίνες άνθρακα, παρόμοιο με το σώμα πολλών supercars (σπορ υπεραυτοκινήτων). Το εξωτερικό σώμα είναι κατασκευασμένο από ένα σύνθετο υλικό (SMC για Sheet Moulding Compound), το οποίο είναι κατά 20% ελαφρύτερο από το ατσάλι. Η στιβαρότητα είναι συγκρίσιμη με τον χάλυβα και καλύτερη από το αλουμίνιο.
Η ανάρτηση της 4C χρησιμοποιεί διπλά ψαλίδια εμπρός και γόνατα MacPherson στο πίσω μέρος. Η κατανομή βάρους είναι 38% στον εμπρός και 62% στον πίσω άξονα. Τα ελαστικά έχουν διαφορετικές διαμέτρους εμπρός και πίσω: 205/45 R17 εμπρός και 235/40 R18 πίσω ως στάνταρ, με προαιρετική τα 205/40 R18 και 235/35 R19. Και οι δύο επιλογές είναι με ελαστικά Pirelli P Zero. Η 4C χρησιμοποιεί αεριζόμενα δισκόφρενα σε όλους τους τροχούς, Brembo, 305 χιλιοστών στο μπροστινό μέρος και 292 χιλιοστών στο πίσω μέρος. Το αυτοκίνητο μπορεί να σταματήσει από τα 100 km/h σε 36 μέτρα. Για να μειώσει το βάρος και να αυξήσει την αίσθηση του τιμονιού, η 4C δεν έχει υδραυλικό τιμόνι, ενώ επίσης το κέντρο βάρους είναι 40 χιλιοστά χαμηλότερο από την Lotus Elise.

4C Spider

Τον Ιανουάριο του 2015, στο Σαλόνι Αυτοκινήτου στο Ντιτρόιτ, παρουσιάστηκε και η καμπριολέ εκδοχή του μοντέλου, η Alfa Romeo 4C Spider. Το λανσάρισμα διεθνώς έγινε μέσα στο καλοκαίρι.

Επιδόσεις

Για την 4C χρησιμοποιήθηκε ένας νέος κινητήρας, εξ ολοκλήρου από αλουμίνιο, κυβισμού 1.75 λίτρων (1.742 cm³) και 4-κύλινδρος σε σειρά, υπερτροφοδοτούμενος, που παράγει 240 ίππους (180 kW) στις 6.000 στροφές το λεπτό. Ο κινητήρας είχε σχεδιαστεί για την επίτευξη του ελάχιστου δυνατού βάρους. Οι εκπομπές CO₂ του κινητήρα είναι 157 g/km και η κατανάλωση μικτού κύκλου 6,8 λίτρα στα 100 km. H επιτάχυνση 0-100 km/h επιτυγχάνεται σε μόλις 4,5 δευτερόλεπτα και η τελική ταχύτητα είναι 258 χλμ/ώρα, ενώ το βάρος ανά ίππο είναι 0,267 hp/kg.
179 Κλυταιμνήστρα

Φυσικά χαρακτηριστικά

Η μέση διάμετρος της Κλυταιμνήστρας υπολογίσθηκε σε 77,69 χλμ. Ο φασματικός της τύπος είναι S (λιθώδης), ενώ το άλβεδό της είναι 0,161. Η Κλυταιμνήστρα περιστρέφεται γύρω από τον εαυτό της μία φορά κάθε 11 ώρες και 10 λεπτά.
Θανάσης Τσούρας

Βιογραφικό

Γεννήθηκε το 1946 στην Αθήνα. Αποφοίτησε από την Ιατρική Σχολή του Πανεπιστημίου Αθηνών. Κατά τη διάρκεια των σπουδών του ήταν μέλος του διοικητικού συμβουλίου του Συλλόγου Φοιτητών Ιατρικής. Την περίοδο της δικτατορίας (1967-74) υπήρξε υπεύθυνος της νεολαίας του ΠΑΚ Εσωτερικού και μέλος των Δημοκρατικών Επιτροπών Αντίστασης. Για μεγάλο διάστημα δρούσε στην παρανομία και είχε πλούσια αντιστασιακή δράση, σε συνεργασία με την ομάδα του Σήφη Βαλυράκη. Είχε πρωταγωνιστικό ρόλο στην εξέγερση του Πολυτεχνείου (Νοέμβριος 1973), μετά την καταστολή της οποίας συνελήφθη και βασανίστηκε στο ΕΑΤ-ΕΣΑ.
Μεταπολιτευτικά, υπήρξε συνιδρυτικό μέλος του ΠΑΣΟΚ και ήταν ο πρώτος υπεύθυνος για τη νεολαία του Κινήματος (1974-75) ενώ από τον Ιανουάριο του 1979 μέχρι τον Οκτώβριο του 1981 διετέλεσε διευθυντής του Γραφείου του δημάρχου Αθηναίων Δημήτρη Μπέη.
Τον Οκτώβριο του 1981 με την ανάληψη της εξουσίας από τον Ανδρέα Παπανδρέου, διορίστηκε γενικός γραμματέας του υπουργείου Εσωτερικών σε ηλικία 35 ετών, και είναι ο νεότερος γενικός γραμματέας στην ιστορία του υπουργείου. Σε συνεργασία με τον υπουργό Εσωτερικών Γιώργο Γεννηματά, προώθησε νόμους που επέτρεψαν την επιστροφή των πολιτικών προσφύγων του εμφυλίου πολέμου στην Ελλάδα. Παρέμεινε σε αυτή την θέση μέχρι τον Ιούνιο του 1985.
Στη δεύτερη κυβέρνηση του Ανδρέα Παπανδρέου διετέλεσε αναπληρωτής υπουργός Εσωτερικών με αρμοδιότητα τη Δημόσια Τάξη και τα Σώματα Ασφαλείας από τον Ιούνιο του 1985 μέχρι τον Απρίλιο του 1986, μετά την συγχώνευση των υπουργείων Εσωτερικών και Δημόσιας Τάξης υπό τον Μένιο Κουτσόγιωργα.
Από τον Απρίλιο του 1986 ως τον Φεβρουάριο του 1987 ήταν υφυπουργός Εσωτερικών, ενώ από τον Φεβρουάριο του 1987 ως τον Μάιο του 1989 ήταν ειδικός σύμβουλος στο Πολιτικό Γραφείο του πρωθυπουργού Ανδρέα Παπανδρέου.
Τον Ιούνιο του 1989 έθεσε για πρώτη φορά υποψηφιότητα και εκλέχθηκε βουλευτής του ΠΑΣΟΚ στην Α΄ Αθηνών, ενώ εκλεγόταν συνεχώς μέχρι και το 2012.
Με την επιστροφή του ΠΑΣΟΚ στην εξουσία το 1993, χρημάτισε υφυπουργός Μεταφορών και Επικοινωνιών (Οκτώβριος 1993 - Σεπτέμβριος 1994) και υπουργός Μεταφορών και Επικοινωνιών (Σεπτέμβριος 1994 - Σεπτέμβριος 1995).
Δεν χρησιμοποιήθηκε σε υπουργικές θέσεις από τις κυβερνήσεις του  Κώστα Σημίτη.
Λύσανδρος Καυταντζόγλου

Βιογραφικά στοιχεία

Γεννήθηκε στη Θεσσαλονίκη το 1811. Ο πατέρας του Ιωάννης Γούτας Καυταντζόγλου ήταν πρόκριτος της Θεσσαλονίκης με μεγάλη προσφορά κατά την Ελληνική Επανάσταση του 1821. Κατά τις σφαγές της Θεσσαλονίκης το 1821, η οικογένειά του κατέφυγε για να διασωθεί στη Μασσαλία, όπου ο Λύσανδρος έμαθε τα πρώτα του γράμματα. Διακρίθηκε για τη φιλομάθειά του και στη Ρώμη, όπου σπούδασε, απέσπασε σημαντικά βραβεία. Ως αρχιτέκτονας βραβεύτηκε στην Ιταλία με χρυσό μετάλλιο αξίας εκατόν εξήντα διστήλων για την κατασκευή Πανεπιστημίου. Το 1833 βραβεύτηκε στον διεθνή αρχιτεκτονικό διαγωνισμό της Ακαδημίας του Μιλάνου. Διακρίθηκε από νωρίς στην Γαλλία και Ιταλία γινόμενος διαδοχικά μέλος των Ακαδημιών Ρώμης, Μπολόνιας, Πάρμας, Μιλάνου, Βενετίας, Λονδίνου, Λισσαβώνας, Μαδρίτης, Βιέννης, και Φιλαδέλφειας.
Το 1844 ο Λύσανδρος κλήθηκε από την ελληνική κυβέρνηση και ανέλαβε τη διεύθυνση του ιδρυθέντος Σχολείου των Τεχνών στο Πολυτεχνείο μέχρι το 1862, οπότε παραιτήθηκε.
Έθεσε τις βάσεις για την οργάνωση και την ανάπτυξη του Ιδρύματος και ήταν βασικός παράγοντας της ανέγερσης του κτηριακού συγκροτήματος του Πολυτεχνείου, του οποίου κατέστρωσε τα σχέδια. 
Πέθανε στην Αθήνα στις 5 Οκτωβρίου 1885. Γιος του ήταν ο διπλωμάτης Λυσίμαχος Καυταντζόγλου.
Yorkfield (μικροεπεξεργαστής)

Yorkfield

H κωδική ονομασία Yorkfield αναφέρεται συγκεκριμένα στις σειρές επεξεργαστών με τις εμπορικές ονομασίες Core 2 Quad Q9x5x και Xeon X33x0. Κάθε επεξεργαστής αποτελείται δύο ξεχωριστά τσιπ πυριτίου που το καθ’ ένα αποτελεί έναν επεξεργαστή διπλού πυρήνα, ενωμένα μεταξύ τους σε μια κοινή διάταξη. Κάθε ξεχωριστό τσιπ μοιράζεται τα 6 ΜΒ κρυφής μνήμης 2ου επιπέδου του συνολικού επεξεργαστή ενώ η ταχύτητα του διαύλου FSB διαμορφώνεται στα 1333 MHz (ή ΜΤ/s). Οι επεξεργαστές που κυκλοφόρησαν πρώτα ήταν οι Q9300 και Q9450, τον Μάρτιο του 2008. Η επίσημη ημερομηνία κυκλοφορίας τους είχε ορισθεί ως ο Γενάρης του 2008, ωστόσο η κυκλοφορία τους καθυστέρησε μέχρι τον Μάρτιο λόγω ενός σφάλματος στη παραγωγή των επεξεργαστών. Μεταγενέστερες πηγές ανέφεραν ότι η καθυστέρηση ήταν αναγκαία έτσι ώστε να διασφαλισθεί η συμβατότητα με τα ολοκληρωμένα κυκλώματα των νέων μητρικών καρτών.

Yorkfield-6M

Οι Yorkfield-6M είναι ίδιοι με τους υπόλοιπους επεξεργαστές Yorkfield με τη διαφορά ότι έχουν 6 ΜΒ κρυφής μνήμης 2ου επιπέδου αντί για 12, καθώς κάθε επεξεργαστής αποτελείται από δυο τσιπ Wolfdale-3M με το καθ’ ένα να διαθέτει 3ΜΒ κρυφής μνήμης 2ου επιπέδου. Oι Yorkfield-6M τοποθετούνταν στα εμπορικά προϊόντα Core 2 Quad Q8xxx με ενεργοποιημένα μόνο τα 4ΜΒ κρυφής μνήμης, και στα προϊόντα Core 2 Quad Q9x0x και Xeon X3320/X3330 με το σύνολο των 6ΜΒ ενεργοποιημένα. Οι αρχικοί Q8200/Q8200S δεν παρείχαν την τεχνολογία Intel VT, δηλαδή, υλική υποστήριξη εικονικοποίησης (hardware virtualization) σε αντίθεση με όλη τη σειρά των Q9x0x, ωστόσο νεότερες εκδόσεις τους είχαν ενεργοποιημένη και αυτή τη λειτουργία (Q8300/Q8400/Q8400S).

Yorkfield XE

Στις 11 Νοεμβρίου 2007, η Intel κυκλοφόρησε τον επεξεργαστή Core 2 Extreme QX9650, βασισμένο στον πυρήνα Yorkfield XE. Αποτέλεσε τον πρώτο επεξεργαστή της Intel για σταθερούς υπολογιστές που κατασκευάστηκε με τη λιθογραφική μέθοδο ολοκλήρωσης των 45 nm και το πρώτο που κατασκευάστηκε με το νέο διηλεκτρικό υλικό high-k. Διέθετε 12 ΜΒ κρυφής μνήμης 2ου επιπέδου, επειδή κατασκευάζονταν από τη συνένωση δυο διπύρηνων Wolfdale τσιπ, με 6 ΜΒ κρυφής μνήμης έκαστο. Στα χαρακτηριστικά του επεξεργαστή, ο δίαυλος FSB ταχύτητας 1333 MHz (ή ΜΤ/s) και τη συχνότητα λειτουργίας στα 3 GHz. Ενσωμάτωνε το αρχιτεκτονικό σύνολο εντολών SSE4.1 και αποτελούνταν συνολικά από 820 εκ. τρανζίστορ. Στη συνέχεια ακολούθησε και η κυκλοφορία των QX9650 και QX9770, ενώ ο QX9775 κατασκευάστηκε ειδικά για τις μητρικές με διπλές υποδοχές LGA 771 και ως εκ τούτου δεν ήταν συμβατή με την LGA 775 όπως οι υπόλοιποι.

Yorkfield CL

Οι Xeon της σειράς Χ33x3 με κωδικό προϊόντος 80584 και κατανάλωση 80 W, κατασκευάστηκαν για την υποδοχή LGA 771 αλλά μόνο σε μητρικές με μονή υποδοχή επεξεργαστή. Όπως και ο διπύρηνος Wolfdale-CL (στον οποίο βασίζεται) δεν είναι συμβατοί με την υποδοχή LGA 775.

Διάδοχος

Οι Yorkfield αντικαταστάθηκαν από τους επεξεργαστές Nehalem των 45 nm, κατασκευασμένοι με την ομώνυμη αρχιτεκτονική.
Πεζογραφία

Η πεζογραφία αποτελεί είδος γραφής του πεζού λόγου κατά το οποίο ο συγγραφέας αφηγείται μια ιστορία την οποία παρουσιάζει σε πρώτο ή σε τρίτο πρόσωπο, χρησιμοποιώντας τον διάλογο ή συνδυάζοντας τα προηγούμενα. Σκοπός της είναι να εξυπηρετήσει την κοινή ανάγκη του  ανθρώπου για συνεννόηση (επικοινωνία). Οι συνηθέστερες μορφές της πεζογραφίας είναι το μυθιστόρημα και το διήγημα. Ο λογοτέχνης - συγγραφέας πεζογραφίας ονομάζεται πεζογράφος και οι τεχνικές αφήγησης (τρόποι) που χρησιμοποιεί "αφηγηματικός τρόπος".

Ιστορική εξέλιξη της πεζογραφίας

Από την περίοδο των κλασικών χρόνων οι Αρχαίοι Έλληνες ασχολήθηκαν με τον αφηγηματικό τρόπο, με τον Πλάτωνα και τον Αριστοτέλη να είναι οι πρώτοι που χρησιμοποίησαν τους όρους "διήγησις" και "μίμησις" τόσο στην ποίηση όσο και στην πεζογραφία. Στη διήγηση ο πεζογράφος έχει το ρόλο του αφηγητή και παρουσιάζει ο ίδιος την ιστορία του έργου που πραγματεύεται. Στη μίμηση ο αφηγητής παίρνει τη θέση των προσώπων που πρωταγωνιστούν στο μύθο είτε μιλώντας με τη δική τους φωνή είτε διηγούμενος ο ίδιος το έργο με ταυτόχρονη παρεμβολή τρίτων προσώπων (μικτός τρόπος).

Μοντερνιστική πεζογραφία

Η μοντερνιστική πεζογραφία χαρακτηρίζεται για την ανοικτή και ελεύθερη πλοκή της, διαφέροντας έτσι από τις παραδοσιακές μορφές της ρεαλιστικής πεζογραφίας. Το μοντερνιστικό μυθιστόρημα δίνει έμφαση στον εσωτερικό κόσμο και την υποκειμενικότητα του ατόμου και όχι στην εξωτερική και κοινωνική πραγματικότητα, καλλιεργόντας κυρίως τον εσωτερικό μονόλογο, τους ελεύθερους συνειρμούς και την ενδοσκόπηση. Η ψυχολογική ανάλυση και ο στοχασμός έχουν το προβάδισμα έναντι της αναπαράστασης της εξωτερικής πραγματικότητας.

Πεζογραφία του κλειστού χώρου

Η πεζογραφία του κλειστού χώρου αφηγείται κυρίως δράματα δωματίου, επικεντρώνει την πλοκή της σε εσωτερικούς χώρους και δεν εκφράζει κοινωνικά οράματα.

Τα είδη της πεζογραφίας

Η πεζογραφία χωρίζεται στη Διηγηματική πεζογραφία, τη Διδακτική πεζογραφία και τη Δημοσιογραφία
Φρανκ Λιούμπιν

Σύντομη βιογραφία

Γεννημένος στις ΗΠΑ από Λιθουανούς μετανάστες και ασυνήθιστα ψηλός ακόμα και για καλαθοσφαιριστή της εποχής του (λίγο παραπάνω από 2 μ.), ο Λιούμπιν ξεκίνησε να ασχολείται σοβαρά με το μπάσκετ όταν φοιτούσε στο κολέγιο UCLA (1928-1931). Κατόπιν προσπάθησε να σπουδάσει νομικά, αλλά τον είχε κερδίσει οριστικά ο αθλητισμός.

Ολυμπιακοί Αγώνες του Βερολίνου

To 1933 εγκατέλειψε το πανεπιστήμιο και υπέγραψε στην ομάδα της Universal Pictures, βιοποριζόμενος παράλληλα ως τεχνικός στις παραγωγές της εταιρείας για να κάμψει τις αντιρρήσεις της - πολύτεκνης και φτωχής - οικογένειάς του. Από αυτήν την περίοδο του έμεινε το προσονύμιο Φρανκενστάιν, διότι ο μακιγιέρ μιας σχετικής ταινίας δοκίμαζε πάνω του το βάψιμο του κεντρικού ήρωα πριν από τα γυρίσματα. Στα πλαίσια ενός «νεογέννητου» σταρ-σύστεμ, ο Λιούμπιν σύντομα θα κεφαλαιοποιούσε αυτό το γεγονός, εμφανιζόμενος συχνά στην προθέρμανση με την ανάλογη αμφίεση για να ξεσηκώσει τους οπαδούς.
Το 1936 και παρά τις απειλές απόλυσης από την εταιρεία (για την οποία ήταν πρωτίστως τεχνικός και μετά αθλητής), συμμετείχε στο παρθενικό ολυμπιακό τουρνουά καλαθοσφαίρισης (Βερολίνο 1936). Η διοργάνωση έληξε με θρίαμβο των ΗΠΑ, οι οποίες κατέκτησαν αήττητες το χρυσό μετάλλιο.

Πατέρας του λιθουανικού μπάσκετ

Αμέσως μετά τους Αγώνες του Βερολίνου, ταξίδεψε οικογενειακά στη Λιθουανία για να γνωρίσει τους συγγενείς του. Εκεί ένα μέλος της παρέας τραυματίστηκε σοβαρά και έπρεπε να παραμείνουν στη χώρα μέχρι να αναρρώσει - για να περάσει λοιπόν το χρόνο του, ξεκίνησε να διδάσκει σε τοπικούς παίκτες τακτικές που έως τότε ήταν άγνωστες στην Ευρώπη, όπως ο αιφνιδιασμός, η κυκλοφορία της μπάλας και η ενεργητική άμυνα.
Κατά σύμπτωση, εκείνη την εποχή η χώρα προσπαθούσε να αναπτύξει το μπάσκετ «στρατολογώντας» ομογενείς απ' τις ΗΠΑ. Έτσι δέχτηκε να πολιτογραφηθεί Λιθουανός ως Πράνας Λούμπινας. Ελλείψει σαφών στοιχείων, δεν είναι ξεκάθαρο εάν και πώς συμμετείχε στο Ευρωμπάσκετ 1937, όπου η Λιθουανία τερμάτισε πρώτη. Κάποιες πηγές τον εμφανίζουν ως πολυτιμότερο παίκτη της διοργάνωσης, ενώ σε άλλες δεν αναφέρεται καν το όνομά του υπό οιαδήποτε ιδιότητα. Σίγουρα όμως ήταν πρωταγωνιστής στην κατάκτηση του Ευρωμπάσκετ 1939 και μάλιστα με το διπλό ρόλο του παίκτη-προπονητή.

Επιστροφή στις ΗΠΑ

Το ξέσπασμα του Β' Παγκοσμίου Πολέμου βρήκε το Λιούμπιν στην Ιταλία, όπου συνόδευε τη γυναικεία εθνική ομάδα σε αγώνες επίδειξης. Επέστρεψε προσωρινά στη Λιθουανία, αλλά καθώς ο πόλεμος γενικευόταν, εγκατέλειψε οριστικά τη χώρα.
Ξανάπιασε δουλειά στο Χόλιγουντ, αυτή τη φορά στην 20th Century Fox, συμμετέχοντας ταυτόχρονα στην εταιρική ομάδα. Όταν το 1946 ξεκίνησε το NBA, ήταν πια αρκετά μεγάλος για να γίνει επαγγελματίας. Παρ' όλα αυτά συνέχισε να αγωνίζεται σε ερασιτεχνικό επίπεδο (πρωτάθλημα AAU) μέχρι τα μέσα της δεκαετίας του '60.
Πέθανε το 1999 στο Γκλέντεϊλ του ευρύτερου Λος Άντζελες, σε ηλικία 89 ετών.
1219 Μπρίτα

Φυσικά χαρακτηριστικά

Η μέση διάμετρος της Μπρίτας εκτιμάται σε 11,44 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,2267. Η Μπρίτα περιστρέφεται γύρω από τον εαυτό της μία φορά κάθε 5 ώρες και 34,5 λεπτά.